Title: คำสั่งเจ้าพนักงานการพิมพ์ ที่ 2/2550 เรื่อง ห้ามการขาย หรือจ่ายแจกและให้ยึดสิ่งพิมพ์

คำสั่งเจ้าพนักงานการพิมพ์

คำสั่งเจ้าพนักงานการพิมพ์
ที่ ๒/๒๕๕๐
เรื่อง
ห้ามการขาย หรือจ่ายแจกและให้ยึดสิ่งพิมพ์[๑]

ด้วยปรากฏว่า สิ่งพิมพ์ ชื่อ เก้าบทวิจารณ์พรรคคอมมิวนิสต์
ได้ลงโฆษณาข้อความกล่าวหาและโจมตีพรรคคอมมิวนิสต์จีน โดยใช้พื้นที่ของประเทศไทยเป็นที่พิมพ์และเผยแพร่เป็นการเคลื่อนไหวทางการเมืองในประเทศไทย
โดยมุ่งโจมตีรัฐบาลสาธารณรัฐประชาชนจีน อันอาจทำให้ประชาชนคนไทยทั่วไปเข้าใจคลาดเคลื่อนไปจากข้อเท็จจริง
อาจส่งผลกระทบต่อความสัมพันธ์ระหว่างประเทศ ที่ผ่านมาสาธารณรัฐประชาชนจีนเป็นมิตรประเทศที่มีความสัมพันธ์อันดีกับไทยมาโดยตลอดถือได้ว่าสิ่งพิมพ์ดังกล่าวมีลักษณะอาจจะขัดต่อความสงบเรียบร้อยหรือศีลธรรมอันดีของประชาชน

เจ้าพนักงานการพิมพ์สำหรับกรุงเทพมหานคร อาศัยอำนาจตาม
มาตรา ๙ แห่งพระราชบัญญัติการพิมพ์ พุทธศักราช ๒๔๘๔ ห้ามการขาย หรือจ่ายแจกและให้ยึดสิ่งพิมพ์
ดังกล่าวข้างต้น ทั้งนี้ตั้งแต่บัดนี้เป็นต้นไป

อนึ่ง คำสั่งของเจ้าพนักงานการพิมพ์ดังกล่าว สามารถอุทธรณ์ต่อรัฐมนตรีว่าการกระทรวงมหาดไทยได้ภายในกำหนด
๗ วัน นับแต่วันที่ได้รับทราบคำสั่ง แต่การอุทธรณ์ไม่เป็นการทุเลาการบังคับตามคำสั่งของเจ้าพนักงานการพิมพ์
ตามนัยมาตรา ๑๐ แห่งพระราชบัญญัติการพิมพ์ พุทธศักราช ๒๔๘๔

สั่ง
ณ วันที่ ๑๘ กันยายน พ.ศ. ๒๕๕๐
พลตำรวจตรี
สมบัติ ศุภชีวะ
ผู้บังคับการ
กองบังคับการอำนวยการ
กองบัญชาการตำรวจสันติบาล
เจ้าพนักงานการพิมพ์สำหรับกรุงเทพมหานคร

วัชศักดิ์/ผู้จัดทำ
๑๖
ตุลาคม ๒๕๕๐

[๑]
ราชกิจจานุเบกษา เล่ม ๑๒๔/ตอนพิเศษ ๑๕๐ ง/หน้า ๔๙/๘ ตุลาคม ๒๕๕๐